Trelis/gawiki huggingface dataset:
Teach an Ardmhéara. Áras cónaithe Éireannach atá suite ar Sráid Dásain i mBaile Átha Cliath, Poblacht na hÉireann é Teach an Ardmhéara. Is san fhoirgneamh seo atá Ard-mhéara Bhaile Átha Cliath lonnaithe ó 1715 go dtí an lá inniu. 
Tugtar 'The Mansion House' air i mBéarla.
Stair.
Bhí Dónall Ó Conaill ina ardmhéara ann. 
Ar an 14 Aibreán 1914, bunaíodh Cumann na mBan go hoifigiúil i Seomra na gColún.
Tionóladh an Chéad Dáil i dTeach an Ardmhéara, ar 21 Eanáir 1919.
Minas Gerais. Is stát de chuid na Brasaíle é Minas Gerais ata súite sa réigiún Thiar Theas. Is é Belo Horizonte príomhchathair an stáit. Tá teorainn aige le Bahia, Goiás, Mato Grosso do Sul, Sao Paulo and Rio de Janeiro, Espírito Santo. Tá 17,891,452 duine ina gcónaí ann (An dara daonra is mó sa Brasaíl). Is é Aécio Neves ón PSDB an Gobharnóir.
John B. Keane. Ba dhrámadóir agus scríbhneoir as Ciarraí é John B. Keane (rugadh é ar an 21 Iúil 1928 agus d'éag ar an 30 Bealtaine 2002). Fear grinn den chéad scoth a bhí ann. Carachtar é a gcuirfeá dúil ann mar gheall ar a rógaireacht agus bhí sé lán d'aer an tsaoil. Ina chuid scríbhneoireachta, bhí a fhios aige go raibh an-chumhacht ann sa mhaolaisnéis.
Ar chúrsaí reatha, níor sheachain sé an chonspóid riamh. 
Saol.
Rugadh agus tógadh i Lios Tuathail, Co. Ciarraí é. Ba é an ceathrú duine é den naonúr páistí ag William Keane, bunmhúinteoir, agus Hannah Purtill. 
Tar éis dó an mheánscoil a fhágaint, chaith sé na blianta idir 1946 agus 1951 ag obair mar chúntóir i siopa poitigéara. Ó 1951 go dtí 1955 chuaigh sé ar imirce go Sasana, áit ar bhain sé a shlí bheatha amach ar neart bhealaí éagsúla. Sa bhliain 1955 d'fhill sé ar a áit dhúchais agus ó shin go shíothlaí sé, bhí teach tábhairne, mar gnó, idir láimhe aige.
Sa bhliain 1991 bronnadh ballraíocht buan den "Royal Dublin Society" air. Bhí sé ina uachtaráin ar PEN agus bhí sé ina bhunaitheoir den "Irish Playwrights Society" (Cumann na Drámadóirí Éireannacha). San am céanna bhain sé amach ballraíocht in Aosdána. 
Carachtar a bhí ann ar an uile bhealach. Bhí sé ina bhall de Fhine Gael, agus níor sheachain sé díospóireacht chonspóideach riamh
Bhronn Coláiste na Tríonóide, Ollscoil Luimnigh agus Marymount College (Manhattan) dochtúireachtaí oinigh air.
Bhí sé pósta le Mary O'Connor agus bhí ceathrar chlainne acu, iníon agus triúr mac. 
Fuair sé bás ina theach féin de bharr ailse i measc a phobail fhéin sa bhliain 2002 agus in aois 73 bliain dó.Go leor saothar a d'fhoilsigh sé le linn a shaol torthúil.
Saothar.
Saothar spleodrach, barrúil agus greannmhar atá ann. A dhráma "Sive" a tharraing aird na hÉireann air i 1959. Is iad "The Field" (1965) agus "Big Maggie" (1969) na drámaí is clúití leis. 
Scríobh sé leabhar i nGaeilge ar fhear déanta cleamhnas, "Dan Pheaidí Aindí", i 1977, chomh maith le gearrscéalta, úrscéalta agus saothar ilchineálach eile.
Brian Friel. Drámadóir clúiteach de chuid na hÉireann ab ea Brian Friel (nó "Brian Ó Froighil") (rugadh 9 Eanáir, 1929 ins an Ómaigh, Tír Eoghain, Tuaisceart na hÉireann, fuair bás 2 Deireadh Fómhair 2016 ).
Saol.
Bhí cónaí ar Friel ar feadh i bhfad i nDoire sular bhog sé go Tír Chonaill sa bhliain 1967, áit a bhí sé ag cur faoi go dtí lá a bháis.
Ag deireadh na gcaogaidí is ea a thosaigh an chéad chuid dá shaothar ag teacht ós comhair an phobail. Le léiriú a dhráma "Philadelphia, Here I Come" (Philadelphia, Táim ag Teacht) sa bhliain 1964, bhain sé amach cáil idirnáisiúnta. Bhí iliomad drámaí scríofa aige agus cuid mhaith díobh aistrithe go teangacha iasachta. Rinneadh scannán mór le rá dá dhráma "Dancing at Lughnasa" (Ag Damhsa Lá Lúnasa). BÁC
Bhí sé ina Saoi de chuid Aosdána.
Oidhreacht.
Bhí ceangal láidir ag Brian Friel leis na Gleannta, baile dúchais a mháthair. Agus sa bhliain 2023, shocraigh Comhairleoirí Contae Dhún na nGall seanteach cúirte na nGleanntach a thabhairt d'iontaobhas Brian Friel ar léas 99 bliain, chun ionad cultúrtha in ómós do Brian Friel a thógáil.
Linux. Is córas oibriúcháin é Linux, bunaithe ar an eithne Linux. Tá Linux le fáil saor in aisce, mar baineann sé leis an bhfealsúnacht foinse oscailte. 
An eithne Linux.
Tá an eithne bunaithe ar an gCeadúnas Ginearálta Poiblí GNU. 
Tá an chuid is mó (97%) den chód scríofa sa teanga ríomhchlárúcháin C. 
Sciar den mhargadh.
De réir an W3C, baineann cuid bheag de ríomhairí deisce an domhain úsáid as Linux, ach tá an chuid ag dul i méid. 
Córas oiriúnach é mar bhunús i gcomhair comhcheangail córas oscailte. Mar sin, tá ‘’fondúireacht na mbogearraí saor in asice’’ ag iarraidh Linux a fhorbairt mar chóras oibriúcháin caighdeánach. 
Tá a lán timpeallachtaí grafacha le fáil do Linux, mar shampla Gnome agus KDE. Dearadh é le go mbeidh daoine in ann dul i dtaithí ar Linux gan dua agus go mbeadh sé éasca feidhm a bhaint as.
Linux agus an Ghaeilge.
Is féidir Linux (leagan mar Ubuntu, KDE, GNOME, srl) a shuiteáil ar ríomhaire agus Gaeilge a roghnú mar theanga an chomhéadain. Mar sin, is i nGaeilge a bhíonn an chuid is mé de na treoracha agus teachtaireachtaí. De ghnáth bíonn an téarmaíocht Ghaeilge sothuigthe.
Ubuntu.
Is córas oibriúcháin de chuid Linux é Ubuntu.
Gnome.
Tá GNOME ar fáil as Gaeilge, chomh maith le a lán teangacha eile.
KDE.
Tá pacáiste comhéadan teanga don Ghaeilge ar fáil don chóras oibriúcháin KDE do Linux.
GNOME. Is é GNOME an gnáth-thimpeallacht grafach i mórán dáileacháin GNU/Linux, mar shampla Debian agus Ubuntu. Tá Gnome ar fáil as Gaeilge chomh maith le a lán teangacha eile.
Ubuntu. Bogearra is ea Ubuntu a fheidhmíonn mar Chóras Oibriúcháin do ríomhairí. Is dáileadh Linux é atá bunaithe ar Debian. Bíonn Ubuntu lán le bogearraí réamhshuite cosúil le Mozilla Firefox, LibreOffice, srl. Is féidir Ubuntu amháin a shuiteáil ar ríomhaire nó is féidir é a shuiteáil ar ríomhaire ar a bhfuil Windows cheana féin.
Ségolène Royal. Is polaiteoir Francach í Marie-Ségolène Royal (a rugadh ar 22 Meán Fómhair 1953) ar a dtugtar Ségolène Royal go forleathan. 
Is í Royal an tUachtarán réigiúnach do Poitou-Charentes agus tá sí ina ball den Tionól Náisiúnta. 
Bhí sí mar iarrthóir oifigiúil don Pháirtí Sóisialach d'uachtaránacht na Fraince sa bhliain 2007. Theip uirthi an toghchán a bhuachan agus d'éirigh lena hiomathóir ón UMP, Nicolas Sarkozy, an t-uachtarántacht a bhaint amach.Bhí caidreamh aici le hArd-Rúnaí na Sóisialaigh, François Hollande, agus tá ceathrar clainne acu. Go gairid i ndiaidh an toghcháin sa bhliain 2007, scair siad óna chéile. Bhí caidreamh eile ag François Hollande le hiriseoir, Valérie Trierweiler, agus b'shin an fáth a scair siad.
Ard Mhic Nasca. Tá Ard Mhic Nasca (nó "Holywood" i mBéarla) suite idir Béal Feirste agus Beannchar ar chósta Loch Lao i dTuaisceart Éireann. Bhí 12,037 daoine ina gcónaí sa bhaile seo sa bhliain 2001, de réir daonáirimh na Ríochta Aontaithe.
M1 (Tuaisceart Éireann). Is é an M1 an príomh-motorbhealach i dTuaisceart Éireann. Téann sé ó Bhéal Feirste i gContae Aontroma go Dún Geanainn i gContae Thír Eoghain. Is é an ceann is faide sa tuaisceart é. Bíonn líon na dtrácht uafásach gach maidin i rith na seachtaine, rud a chluintear ar stáisiúin raidió na cathrach. Le blianta beaga anuas tá ardú tagtha ar chaighdeán an bhóithre laistigh de 5 mhíle ó lár Bhéal Feirste.
Is díol spéise é go dtí an lá atá inniu ann nach dtéann an mótarbhealach is mó i dTuaisceart Éireann i dtreo an Deiscirt. Cuirtear amach go rialta go gcaithfear trácht a bhfuil ag taisteal ó chathair go cathair dhul trí thrí/cheithre thimpeallacht (ag breathnú ar an treo) idir Lios na gCearrbhach agus An Droim Mór (ar an A1).
Mar sin féin, cuireann an mótarbhealach go mór mhór le hinfreastruchtúr an iarthair (Siar ón Bhanna).
Eukaryota. Tugtar eukaryota (Gaeilge: "eocaróit") ar ainmhithe, plandaí, fungais agus prótaistigh, .i. na beothaigh go léir ina n-eagraítear a gcuid ceall i struchtúir choimpléascacha iniata i scannáin. 
Is é an núicléas an struchtúr scannáncheangailte a léiríonn an difríocht idir chealla eocarótacha agus cealla prócarótacha; is mar gheall ar láithreacht an núicléis a úsáidtear an t-ainm "eocarót", ó na focail Gréigise ευ (a chiallaíonn "maith/fíor") agus κάρυον ("cnó"). Bíonn orgánaidí scannáncheangailte eile ann i mórán ceall eocarótach, ar nós miteacoindrí, coimpléasc Golgi agus coirpiní Golgi. Is minic a bhíonn lascnaidí uathúla ag eocaróit, déanta de micrifhidíní i leagan amach 9+2.
Natal, Rio Grande do Norte. Cathair sa Bhrasaíl is í Natal. Tá sí suite ar an gcósta Atlantach. in oirthear na tíre agus is í príomhchathair an Stát Rio Grande do Norte. Tá 803,811 duine ina gcónaí i Natal agus 1,363,547 ina gcónaí sa cheantar cathrach. (daonáireamh 2010). Bunaíodh Natal mar sráidbhaile ar 25 Nollaig 1599.
Natal, an Afraic Theas. Cúige san Afraic Theas is ea Natal. Cuireadh le KwaZulu é chun cúige nua a dhéanamh ar a dtugtar KwaZulu-Natal.
Google. Is é Alphabet Inc, nó Google mar a thugtar air de ghnáth, an comhlacht ríomhaireachta is mó ar domhan. Is é mar aidhm ag an chomhlacht eagar a chur ar eolas, agus é a chur ar fáil ar gach duine. Láimhseálann Google níos mó ná 70 faoin gcéad d’iarrataí cuardaigh ar líne ar fud an domhain, agus é á chur i gcroílár eispéireas fhormhór na n-úsáideoirí Idirlín. Tá a cheanncheathrú i Mountain View, California.
Is é mana neamhoifigiúil an chomhlachta "Don't be evil". 
I measc innill chuardaigh an idirlín, is é Google an fathach.Tá a chuid seirbhísí le fáil i 90 teanga +, an Ghaeilge ina measc (féach ar Uirlisí Teanga Google,).
Bunús.
Bunaíodh Google ar an 4 Meán Fómhair 1998, le Sergey Brin agus Larry Page, nuair a bhí an bheirt san ollscoil i Stanford, California. Cé gur thosaigh an comhlacht ar an 4 Meán Fómhair, bíonn an lá breithe ann gach bliain ar an 27 Meán Fómhair. 
Tá príomhoifigí "Google" in California. 
Conspóidí.
Ar 27 Meitheamh 2017, ghearr an Coimisiún Eorpach fíneáil €2.42 billiún ar Google as mí-úsáid a bhaint as a cheannasacht sa mhargadh. Tharla sé seo trí thús áite a thabhairt dá sheirbhís comparáide praghsanna féin sna torthaí cuardaigh ar Google, agus céim síos a thabhairt do sheirbhísí a iomaitheoirí. 
Google Images.
Ar an 23 Feabhra, ag Duaiseanna Grammy na bliana 2000 chaith an t-amhránaí agus aisteoir Jennifer Lopez gúna glas Versace. De shíoda chiffon a bhí sé déanta agus bhí duilleoga tropaiceacha agus bambú priontáilte air. Bhí com an ghúna maisithe le tópáis bhréige, agus bhí muineál an ghúna an-íseal go deo. Arsa Eric Schmidt, iar-phríomhfheidhmeannach Google. 
 "Tar éis an tsaoil theastaigh níos mó ná téacs ó dhaoine. Ba léir seo den chéad uair tar éis Dhuaiseanna Grammy 2000, nuair a chaith Jennifer Lopez gúna glas, bhuel, a mheall aird an domhain mhóir. Ag an am, ba é an cheist chuardaigh ba mhó í a bhí feicthe againn riamh. Ach ní raibh aon bhealach cinnte againn leis an rud díreach a theastaigh ó úsáideoirí a thabhairt dóibh. Jlo sa ghúna glas sin. Ba as sin a tháinig Google Image Search."
D’fhorbair Susan Wotchitski, Príomhfheidhmeannach YouTube ina dhiaidh sin, agus an t-innealtóir Huican Zhu inneall cuardaigh nua do phictiúir, agus seoladh é in Iúil 2001. Tá an gúna úd fós á chuardach ag daoine ar google.
Google in Éirinn.
Is i 2003 a bunaíodh Google in Éirinn. Ach tháinig fás rábach ar an chomhlacht in Éirinn sna blianta 2011-2014.
Is é Baile Átha Cliath ceanncheathrú Google san Eoraip agus is féidir an leathanach baile agus torthaí cuardaigh a fháil go hiomlán i nGaeilge.
I dtús 2023, bhí 5,500 duine fostaithe ag Google in Éirinn.
Tom Murphy.  Dramadóir Éireannach ab ea Tom Murphy (nó Tomás Ó Murchú) (a rugadh sa bhliain 1935 i dTuaim, Co. na Gaillimhe agus a d'éag 15 Bealtaine 2018).
Bhí cónaí air i mBaile Átha Cliath nuair a d'éag sé.
Saothar.
D'ob é Feadaíl sa Dorchadas ("A Whistle in the Dark") a léiríodh ar an ardán don chéad uair i 1961, is a chruthaigh neart chonspóide, a chéad dreama. Bhí réalachas ag baint leis an léiriú seo de theaghlach Éireannach ar imirce i Sasana sna caogaidí. 
Bhíodh Murphy i gcónaí ag baint triail as stíleanna agus ábhair úra. Aistríodh sé ó réalachas go dtí osréalachas, mar a fheictear ins an dráma An Mhaidin tar éis Soirbhíochais ("The Morning after Optimism") chuig an caint liriciúil mar a chloistear ins an dráma An Ceolchoirm Gigli ("The Gigli Concert"). Bhíodh sé ag plé le maithiúnas agus dóchas ins an saol a cheaptar a bheith tréigthe ag Dia. 
Cé go raibh sé sáite i gcultúr agus miotaseolaíocht na hÉireann, níor bhraith sé ar an gnáthíomhá a cheaptar leis na Gaeil ach léirítear iad i stíl úr bainteach le foréigean, éadóchas ach fós le gáire, greann, grá agus sárú. Ní raibh srian ar bith lena shamhlaíocht.
Rangers Football Club. Is club sacair proifisiúnta é Rangers Football Club atá lonnaithe i gceantar Bhaile a' Ghobhainn i nGlaschú agus a imríonn i bPríomhroinn na hAlban. Tugtar Glasgow Rangers ar an gclub go minic lasmuigh d'Albain, cé nach ainm oifigiúil é seo.
Bulmer Hobson. Ba náisiúnaí, sóisialaí agus iriseoir Éireannach é Bulmer Hobson (14 Eanáir 1882 – 8 Lúnasa 1969), a rugadh i mBéal Feirste. 
Ball den IRB agus Óglaigh na hÉireann ab ea é. Ach ní raibh sé páirteach in Éirí Amach na Cásca sa bhliain 1916, mar níor aontaigh sé leis an scéim agus rinne sé iarracht an eachtra ar fad a chur ar ceal, in éineacht le Eoin Mac Néill. D'ainneoin an rud sin, bhí sé an-ghníomhach sa ghluaiseacht roimhe sin, ag obair go dian le Tomás Ó Cléirigh agus Séamas Ó Conghaile go háirithe.
Cé gur ceannaire tábhachtach é Hobson roimh an Éirí Amach, ní raibh an tionchar agus stádas céanna aige níos déanaí. D'fhan sé amach as an polaitíocht don chuid is mó as seo amach, gan páirt a ghlacadh sa Chogadh Angla-Éireannach.
Ciarán Ó Faoláin. Ba pheileadóir Gaelach ó Bhaile Átha Cliath é Ciarán Ó Faoláin ("Ciarán Whelan" sa Bhéarla). D'imir sé le haghaidh Baile Átha Cliath agus imríonn sé le CLG Ráth Eanaigh go fóill. Bhí Ó Faoláin ar fhoireann Bhaile Átha Cliath nuair a bhain siad Craobh Laighean i 2002, 2005, 2006, 2007, 2008 agus i 2009. Bhain sé corn Martin Donnelly i 2005 agus é ag imirt le Cúige Laighean. Bronnadh Sárimreoir air sa bhliain 1999 toisc a éacht imeartha i lár na páirce le haghaidh Baile Átha Cliath. Roghnaíodh Ó Faoláin mar chaptaen na foirne do Bhaile Átha Cliath idir 2002 agus 2003. Fuair sé a Shárimreoir is déanaí i 2007 ach níor roghnaíodh é ar fhoireann GPA na bliana. Bhain sé craobh mionúr Laighean le Baile Átha Cliath i 1994. D'éirigh Ciarán as mar pheileadóir idirchontae i 2009.
Club Haca Abhóca. Is club haca é Club Haca Abhóca atá suite sa Charraig Dhubh, in Áth Cliath Theas, Éire.
Abu Musa Jabir ibn Hayyan. Fisiceoir ab ea Abu Musa Jabir ibn Hayyan (Araibis: جابر بن حیان) (c.721–c.815). Bhí aithne air sa Laidin freisin mar Geber, leagan de "Jabir". Rugadh i Tus na Peirse é, agus fuair sé bás i Kufa, san Iaráic. 
Ba phoitigéir, ailceimiceoir, fealsamh, réalteolaí, fisiceoir, agus lia mór le rá é. "Athair na Ceimice" a thugtar air uaireanta. Arabach nó Peirseach a bhí ann. 
Scríobh duine anaithnid san Eoraip leabhar ailceimice faoin ainm Geber sa 13ú haois. "Geber Falsa" a thugtar ar an údar seo.
Craobh Shinsear Peile Átha Cliath. Séard is Craobh Shinsear Peile Átha Cliath (urra:The Evening Herald) ann ná comórtas de chuid CLG idir na clubanna sinsir i gContae Átha Cliath. Bhain Ballyboden St. Enda's an comórtas is déanaí in aghaidh St Judes i 2009 i bPáirc Parnell. 
Stair.
Thosaigh craobh peile Átha Cliath in 1887 agus bhain Erins Hope é. Bhain Naomh Uinsionn an Chraobh 25 uaire leis an mbua deireanach i 2007. Ní raibh an comórtas ar siúil i 1902. Téann na buaiteoirí ar aghaidh le himirt i gCraobh Peile Laighean. Níor bhuaigh aon fhoireann an comórtas i 1902 toisc nach raibh aon chraobh ar siúl. Bhuaigh Bray Emmets Craobh Átha Cliath 1902 sa bhliain 1903 agus chuaigh siad ar aghaidh agus bhuaigh siad Craobh Laighean agus Craobh Uile-Éireann mar fhoireann Bhaile Átha CLiath i 1904. Bhí seisear as Bray Emmets ag imirt ar son an chontae nuair a bhuaigh Baile Átha Cliath in éadan Londain..
Paracelsus. Bhí Paracelsus a rugadh Theophrastus von Hohenheim (ainm iomlán Philippus Aureolus Theophrastus Bombastus von Hohenheim) ), ina lia, ailceimiceoir, diagaire tuata, agus fealsamh Eilvéiseach de chuid na hAthbheochana Gearmánaí.
Bhí sé ina cheannródaí i roinnt gnéithe de "réabhlóid leighis" na hAthbheochana, ag cur béime ar luach na breathnóireachta in éineacht le heagna coitianta. Tá sé luaite mar "athair na tocsaineolaíochta." Bhí tionchar substaintiúil ag Paracelsus freisin mar fháidh nó mar fhear feasa, agus rinne na Róschrosaighs staidéar ar a 'thairngreachtaí' sa 17ú haois. Bhí an luathghluaiseacht leighis nua-aimseartha "Paracelsismus" spreagtha ag an staidéar ar a chuid saothar.
Niels Bohr. Fisiceoir as Cóbanhávan, An Danmhairg ab ea Niels (Henrik David) Bohr [nels ˈb̥oɐ̯ˀ] (7 Deireadh Fómhair 1885 – 18 Samhain 1962). 
Bronnadh Duais Nobel na Fisice air sa bhliain 1922 don obair cheannródaíoch a bhí déanta aige, as a thaighde ar struchtúr an adaimh is speictream hidrigine agus a réiteach siúd leis an teoiric chandamach a rinne sé sa bhliain 1913. 
Rinne Bohr rannaíocht búnasacha i dtaobh thuiscint dhéantús an adaimh agus na meicnice candamaí. Deirtear gurb é Bohr ceann de na fisceoir is fearr den fichiú aois.
Cúlra.
De réir dlíthe na meicnice clasaicí, bheadh a leithéid d'adamh neamhchobhsaí mar go gcaillfeadh sé fuinneamh trí astú radaíochta leictreamaighnéadaí.
Chomh maith leis sin, ní léireodh an t-adamh sin na speictrim adamhacha inbhraiteacha. Réitíodh na fadhbanna seo le samhail fheabhsaithe an adaimh a shaothraigh Niels Bohr sa bhliain 1913, ina raibh gach leictreon i bhfithis ar leith (sceall ar leith) timpeall an núicléis, le fuinneamh ar leith a bhraithfeadh ar gha na fithise.
Ós rud é nár ceadaíodh ach fithisí (scealla) ar leith, níorbh fhéidir ach fuinnimh ar leith a bheith ag na leictreoin, ionas go mbeadh patrún de leibhéil scoite cheadaithe fuinnimh i gceist.
Ní astódh leictreoin i bhfithis cheadaithe fuinneamh leictreamaighnéadach, ach chomhfhreagródh léim leictreoin ó fhithis amháin go fithis eile d'astú nó ionsú cainníochtaí dea-shainithe solais, rud a réitigh leis na speictrim bhraite adamhacha. Samhail áisiúil amhairc ab ea samhail Bohr, agus de réir a chéile feabhsaíodh í le léargais ón meicnic chandamach.Tá airíonna tonnacha ag leictreoin, agus is féidir fithisí nó scealla Bohr a thuiscint mar oiriúnú slánuimhir tonnta leictreon timpeall ar an núicléas. Is fearr cruinne gach leictreon a shamhlú mar dháileadh luchta leictrigh le huimhir chandamach ar leith ná mar phonc luchta i bhfithis chiorclach. Comhfhreagraíonn gach uimhir chandamach is féidir do leibhéal ar leith fuinnimh, ach ní féidir iad uile a shealbhú ag an am céanna.
Thug samhail Bohr míniú ginearálta ar speictrim adamhacha, ach ligeann teoiric na gcandam dúinn ríomhanna mionchruinne a dhéanamh ar na speictrim. Cinneann na huimhreacha candamacha is gá chun na leictreoin in adaimh neamhfhlosctha dúl a shainiú ionaid chruinne na ndúl sin ar an gclár peiriadach
Saol.
Rinne sé taighde ar an mbuama adamhach sna Stáit Aontaithe le linn an dara cogadh domhanda. 
Chuidigh sé le bunú Institiúid na Fisice Teoiriciúla i gCÓbanhávan
Báireoir cumasach sacair ab ea Niels Bohr.
Líon tí stuama staidéartha ab ea muintir Bohr. Sa bhliain 1975, lean Aage Bohr lorg a athar nuair a rug sé Craobh Nobel leis i ngort na fisice eithní.
Stiofán Cluxton. Is peileadóir Ghaelach ó Bhaile Átha Cliath é Stiofán Cluxton ("Stephen Cluxton" sa Bhéarla). Imríonn sé le haghaidh Baile Átha Cliath agus Cumann Parnell. Bhí Cluxton ar fhoireann Bhaile Átha Cliath nuair a bhain siad Craobh Laighean i 2002, 2005, 2006, 2007, 2008, 2009, 2011, 2013, 2015 agus 2016. Bronnadh 'allstar' air sa bhliain 2002, 2006, 2007, 2011 agus 2013, . Roghnaíodh Stiofán i bhfoireann peile na réalta gorma le haghaidh 2006 agus ainmníodh é ar fhoireann GPA na bliana. Bhain Cluxton Corn Sigerson agus é ag imirt mar chúl báire le Cathair Ollscoile Bhaile Átha Cliath. 
Ní raibh Cluxton in ann imirt thar lear, ar son na hÉireann in éadan na hAstráile toisc fóibe eitleáin atá aige. D'imir sé ar son na hÉireann i 2004 nuair a bhí an chluiche ar siúl in Éirinn agus ainmníodh é mar an t-imreoir is fearr.
Bhain Cluxton Corn Uí Bhroin le Baile Átha Cliath le bua in éadan na Laoise sa chraobh. Bhuaigh sé Craobh na hÉireann le Baile Átha Cliath i 2011 in éadan Chiarraí ag Páirc an Chrócaigh. Scóráil Cluxton cic saor ag an nóiméad deireanach sa chraobh chun an chluiche a bhuachaint ar son a chontae.
Marcha Real. Is é an Marcha Real amhrán náisiúnta na Spáinne.
Ceuta. Is cathair i dtuaisceart na hAfraice í Ceuta (Spáinnis: "Ciudad Autónoma de Ceuta") atá faoi riail na Spáinne. Fuarthas 82,376 duine ina gcónaí ann sa bhliain 2011. Tá sí suite ar chósta na hAfraice idir an Meánmhuir agus an Atlantac.
Melilla. Is cathair i dtuaisceart na hAfraice í Melilla (Spáinnis: "Ciudad Autónoma de Melilla" nó Rusadir sa seanam) ar chósta iardheisceartach na Meánmhara. Tá sí faoi riail na Spáinne agus stádas mar chathair féinriailitheach aici. Bhí 78,476 duine ina gcónaí ann sa bhliain 2011.
Parlaimint na hEorpa. Is í Parlaimint na hEorpa institiúid pharlaiminteach dhírthofa an Aontais Eorpaigh.
Cumhachtaí.
Tá trí phríomhchumhacht ag an bParlaimint:
Cuireadh i leith na parlaiminte ar feadh i bhfad nach raibh inti ach seomra mór comhrá agus nach raibh aon chumhacht phraiticiúil nó thábhachtach aici. Tá iliomad ábhar nach bhfuil aon chumhacht ag an Aontas ina leith – sláinte agus cáin, mar shampla – mar nach bhfuil rialtais na mballstát sásta cumhacht a thabhairt ar láimh don Aontas. Fágadh, mar a dhéantar i gcónaí, in go leor réimsí d’obair an Aontais na cinntí crua faoi Chomhairle na nAirí agus is fúthu sin a bhíonn sé athruithe móra polasaí a phlé, bunaithe ar mholtaí ón gCoimisiún.
Tá forbairt tagtha air sin freisin i rith na blianta mar gur thuig ceannairí polaitiúla an Aontais go gcaithfidís a bheith in ann a rá go raibh cumhacht ag bParlaimint. Corruair ó bunaíodh í tá leas bainte ag an bParlaimint as na cumhachtaí is mó atá aici. Dhiúltaigh sí faoi dhó do na moltaí buiséid a cuireadh faoina bráid agus go deimhin d’éirigh an Coimisiún faoi cheannas Jacques Santer as oifig i ndeireadh na nóchaidí mar thoradh ar easaontas leis an bParlaimint faoin mbuiséad. 
Tá iarrachtaí go leor déanta i rith na mblianta ag maorlathas an Aontais tuilleadh cumhachtaí a thabhairt don Aontas agus na cumhachtaí sin a chur sa gcaoi go gcuirfeadh pobal an Aontais suim in obair na Parlaiminte. Comhréiteach agus comhaontú an modh oibre atá ag an Aontas. Ach ciallaíonn sé go mbíonn sé deacair go minic dul chun cinn a dhéanamh nuair a bhíonn tuairimí agus polasaithe ó sheacht gcinn fhichead de thíortha la cur san áireamh. 
Stair.
Nuair a bunaíodh an comhphobal sna caogaidí cinneadh go mbeadh comhthionól ar cheann de na hinstitiúidí. Bheadh na ballstáít freagrach as na toscairí chun an chomhthionóil a cheapadh. In imeacht na mblianta rinneadh cáineadh fíochmhar ar an gcomhthionól mar gheall ar an easpa daonlathais a bhain leis, a dúradh.
De réir mar a tháinig forbairt ar an struchtúr Eorpach agus ar líon na dtíortha, cinneadh go dteastódh fóram daonlathach leis an obair a phlé. I mí Meithimh 1979, reáchtáladh toghcháin chun Parlaimint na hEorpa don chéad uair trí vótáil chomhchoiteann dhíreach. Cúpla seachtain níos déanaí, toghadh Simone Veil, Giúdach a tháinig slán as an uileloscadh Naitsíoch. mar uachtarán trí thromlach glan sa dara ballóid.
Bhí Antonio Tajani ina Uachtarán ar an pharlaimint ón mbliain 2017 go dtí 2019. Toghadh Iodálach eile, David Sassoli, ar 3 Iúil 2019 mar Uachtarán. 
Tá líon na bhfeisirí ag méadú go leanúnach de réir mar atá líon na mballstát amhlaidh. Ón 1 Feabhra 2020, tá 27 mballstát ann san Aontas Eorpach. De réir mar atá an tAontas méadaithe tá an riachtanas go mbeadh ballstáit ar aon fhocal ag éirí níos deacra le cur i bhfeidhm. 
Tháinig deireadh le tréimhse oifige fheisirí na Ríochta Aontaithe. Tá Parlaimint na hEorpa comhdhéanta anois de 705 fheisire (i gcomparáid leis an 751 fheisire a bhí ann roimh Bhreaitimeacht).